এবার অশান্ত গাজীপুর, বাংলাদেশে শুরু ‘অপারেশন ডেভিল হান্ট’

ওয়েব ডেস্ক: ফের অশান্তির আগুনে জ্বলছে বাংলাদেশ (Bangladesh Unrest)। কিছুদিন আগেই ঢাকার ধানমান্ডিতে (Dhanmandi) শেখ মুজিবুর রহমানের বাড়ি ভেঙে আগুন লাগিয়ে দেওয়া হয়। আন্তর্জাতিক মহলেও চর্চা হয়েছে এই ঘটনাকে ঘিরে। আর এবার সেই অশান্তির আঁচ ছড়িয়ে পড়ল গাজীপুরে (Gazipur)।

শুক্রবার রাতে গাজীপুরে প্রাক্তন মুক্তিযুদ্ধ বিষয়ক মন্ত্রী মোজাম্মেল হকের বাড়িতে একদল জনতা চড়াও হলে তাঁরা পাল্টা প্রতিরোধের মুখে পড়ে। স্থানীয়দের সাথে সংঘর্ষে অন্তত ১৫ জন আহত হন। তাঁদের বেশিরভাগই শিক্ষার্থী বলে জানা গিয়েছে। ইতিমধ্যে এই ঘটনায় গুরুতর আহত পাঁচজনকে ঢাকায় স্থানান্তর করা হয়েছে।

আরও পড়ুন: ইউনুসের নির্দেশকে বুড়ো আঙুল! রমরমিয়ে লুটপাট বঙ্গবন্ধুর বাড়িতেও

রাজনৈতিক পটপরিবর্তনের ছ’মাস পর দেশের পরিস্থিতি আবারও উত্তপ্ত হয়ে উঠেছে। বিশেষ করে ধানমন্ডি ও গাজীপুরের ঘটনাবলী দেশব্যাপী আলোড়ন সৃষ্টি করেছে। ঢাকার ধানমন্ডি ৩২ নম্বরে শেখ মুজিবুর রহমানের ঐতিহাসিক বাসভবনে একদল হামলা চালিয়ে ভবনের একটি বড় অংশ ভেঙে ফেলে বিক্ষুব্ধ জনতা। এই ঘটনার পর দেশের বিভিন্ন স্থানে আওয়ামী লীগ নেতাদের বাড়িতে হামলা, অগ্নিসংযোগ ও ভাঙচুরের ঘটনা ঘটে।

ধানমন্ডির ঘটনার রেশ না কাটতেই গাজীপুরে উত্তেজনা ছড়িয়ে পড়ে। তবে গাজীপুরের উত্তেজনার পর স্বরাষ্ট্র মন্ত্রক ‘অপারেশন ডেভিল হান্ট’ (Operation Devil Hunt) নামে বিশেষ অভিযান শুরু করে। যৌথ বাহিনীর এই অভিযানে গাজীপুর জেলার পাঁচটি থানায় ৪০ জন এবং মহানগরের আটটি থানায় ৪৩ জনসহ মোট ৮৩ জনকে আটক করা হয়েছে। পুলিশের দাবি, আটক ব্যক্তিরা ফ্যাসিস্ট সরকারের লোকজন।